Okresná prokuratúra Trenčín 
Bernolákova 2, 912 50 Trenčín 1

Sp. zn. : 2 Pv 572/14/3309	Trenčín, 18.9.2014
EEČ : 2-28-200-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno e Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trenčín
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 1.6.2014 zaslal poškodenej XXXXX, bytom XXXXX, XXXXX na jej telefónne číslo 0915/733 336 z telefónneho čísla 0949/750 361 SMS s textom ,jak si ma podviedla, ti tú tvoju pi'ču vyrežem, kde si sa jebala ráno a v noci, ak mi neodpíšeš, tak si to iba potvrdíš", pričom dňa 2.6.2014 v čase o cca 13:15 hod. sa obvinený poškodenej na autobusovej zastávke v obci XXXXX pri svetelnej križovatke slovne vyhrážal, že poškodenú ,jebne o zem a viacej sa nepostaví" a taktiež obvinený pravidelne viac krát za deň zasiela poškodenej SMS správy, v ktorých sa jej nepriamo vyhráža ublížením na zdraví, čo u poškodenej vzbudilo dôvodnú obavu o jej život a zrdravie,
dňa 8.7.2014 v čase o 21:15 hod. prišiel na autobusovú zastávku v XXXXX, na ul. Čerňavskej pri svetelnej križovatke smerom do Trenčína, kde začal XXXXX, bytom XXXXX, Cementárska 134/3, vulgárne nadávať a následne ju fyzicky napadol tak, že ju kopol do stehna pravej nohy, pričom musela vyhľadať lekárske ošetrenie vo FN v Trenčíne a vzápätí dňa 9.7.2014 o cca. 00:10 hod. za účelom sa s ňou skontaktovať, prišiel k bytovému domu na adresu jej trvalého bydliska, kde vyzváňal na bytový zvonček a hádzal kamienky do okna bytu, až kým ho matka XXXXX neposlala preč a medzitým poškodenej posielal SMS správy, v ktorých ju osočoval, že sa chodí kurviť,

lebo obvinený nebol v čase činu pre nepríčetnosť trestne zodpovedný

Odôvodnenie:
    Uznesením povereného príslušníka Obvodného oddelenia PZ Nemšová č. ORP-771/NE-TN-2014 zo dňa 20.06.2014 bolo podľa § 199 ods. 1 Trestného poriadku začaté trestné stíhanie a následne uznesením č. ORP-771/NE-TN-2014 zo dňa 01.07.2014 podľa § 206 ods. 1 Trestného poriadku vznesené obvinenie XXXXX pre prečin nebezpečného vyhrážania podľa § 360 ods.1, ods. 2 písm. e) Trestného zákona na skutkovom základe uvedenom vo výrokovej časti predmetného uznesenia. Uznesením povereného príslušníka Obvodného oddelenia PZ Nemšová č. ORP-1024/NE-TN-2014 zo dňa 09.07.2014 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX pre prečin nebezpečného prenasledovania podľa § 360a ods. 1 písm. b) ods. 2 písm. d) Trestného zákona na skutkovom základe uvedenom v predmetnom uznesení.  

Po skončení vyšetrovania bol na Okresnú prokuratúru XXXXX vyšetrovateľom PZ predložený spisový materiál č. ORP-620/2-VYS-TN-2014 spolu s návrhom na zastavenie trestného stíhania z dôvodu uvedeného v ustanovení § 215 ods. 1 písm. e) Trestného poriadku.

 Zo záveru znaleckého posudku č. 4/2014 a číslo 12/2014 ktorý bol vypracovaný  XXXXX a XXXXX, znalcami z odboru zdravotníctvo a farmácia, odvetvie psychiatria (liečba alkoholizmu a toxikománie, gerontopsychiatria) vyplýva, že obvinený XXXXX trpí duševnou chorobou a to Bludovou poruchou v dôsledku čoho boli ovládacie a rozpoznávacie schopnosť obvineného v čase spáchania trestnej činnosti v plnej miere vymiznuté. Predmetná bludová porucha je záverov znaleckého posudku trvalého charakteru. 

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Vzhľadom k uvedenému bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Kresánek
prokurátor